 Nehemiya 13 IBhayibheli Elikuyi-Internet INguqulo Yezwe Elisha13 Ngalolo suku kwafundwa incwadi kaMose ezindlebeni zabantu; kwatholakala kulotshiwe kuyo ukuthi umAmoni nowakwaMowabi akufanele nanini bangene ebandleni likaNkulunkulu weqiniso, 2 ngoba babengabahlangabezanga abantwana bakwa-Israyeli ngesinkwa nangamanzi, kodwa babaqashela uBhalami ukuba abaqalekise. Nokho, uNkulunkulu wethu wasishintsha isiqalekiso saba yisibusiso. 3 Ngakho kwathi nje lapho sebewuzwile umthetho, balihlukanisa no-Israyeli lonke iqembu eliyingxubevange. 4 Manje ngaphambi kwalokhu, u-Eliyashibi umpristi ophethe ihholo lokudlela lendlu kaNkulunkulu wethu wayeyisihlobo sikaThobiya; 5 futhi wamenzela ihholo lokudlela elikhulu, lapho ngaphambili kwakubekwa khona njalo umnikelo wokusanhlamvu, inhlaka yempepho nezinto zokusetshenziswa nokweshumi kokusanhlamvu, iwayini elisha namafutha, lokho amaLevi nabahlabeleli nabalindisango abanelungelo kukho, nomnikelo wabapristi. 6 Phakathi naso sonke lesi sikhathi ngangingekho eJerusalema, ngoba ngonyaka wamashumi amathathu nambili ka-Aritahishashita inkosi yaseBhabhiloni ngaya enkosini, ngemva kwesikhathi esithile ngacela enkosini ukuba ngingabikho. 7 Khona-ke ngafika eJerusalema ngabuqaphela ububi u-Eliyashibi ayebenzile ngokuphathelene noThobiya ngokumenzela ihholo egcekeni lendlu kaNkulunkulu weqiniso. 8 Kwabonakala kukubi kakhulu kimi. Ngakho ngayikhiphela ngaphandle kwehholo lokudlela yonke impahla yasendlini kaThobiya. 9 Ngemva kwalokho ngakhipha izwi base bewahlanza amahholo okudlela; ngase ngizibuyisela khona izinto zendlu kaNkulunkulu weqiniso, kanye nomnikelo wokusanhlamvu nenhlaka yempepho. 10 Futhi ngathola ukuthi amaLevi ayengazinikwanga izabelo zawo, kangangokuthi amaLevi nabahlabeleli abenza umsebenzi babaleka, ngamunye waya ensimini yakhe. 11 Ngabasola ababusi abangamaphini ngathi: Kungani idebeselwe indlu kaNkulunkulu weqiniso? Ngenxa yalokho ngabaqoqa ngabamisa endaweni ababema kuyo. 12 UJuda yena, wonke wangenisa okweshumi kokusanhlamvu nokwewayini elisha nokwamafutha endaweni yokugcina izinto. 13 Khona-ke uShelemiya umpristi noZadoki umkopishi noPhedaya wamaLevi ngabaphathisa izindawo zokugcina izinto; ngaphansi kwabo kwakukhona uHanani indodana kaZakuri indodana kaMathaniya, ngoba babebhekwa njengabathembekileyo; futhi kwakuphezu kwabo ukwabela abafowabo. 14 O Nkulunkulu wami, ngikhumbule ngokuphathelene nalokhu, ungazesuli izenzo zami zomusa wothando engizenzile ngokuqondene nendlu kaNkulunkulu wami nokuqashwa kwayo. 15 Ngalezo zinsuku ngabona kwaJuda abantu benyathela izikhamo zewayini ngesabatha futhi bengenisa izinqwaba zokusanhlamvu bezikhweza ezimbongolweni kanye newayini, amagilebhisi namakhiwane nazo zonke izinhlobo zomthwalo, bekuletha eJerusalema ngosuku lwesabatha; ngafakaza ngokumelene nabo ngosuku ababethengisa ngalo ukudla. 16 AbaseThire babehlala emzini, beletha izinhlanzi nazo zonke izinhlobo zezimpahla ezithengiswayo bethengisela abantwana bakwaJuda naseJerusalema ngesabatha. 17 Ngakho ngazisola izicukuthwane zakwaJuda ngathi kuzo: Bubi buni lobu enibenzayo, ningcolisa nokungcolisa usuku lwesabatha? 18 Akuyona yini le ndlela okhokho benu abenza ngayo, uNkulunkulu wethu waze waletha yonke le nhlekelele phezu kwethu naphezu kwalo muzi? Nokho nenezela entukuthelweni evuthela u-Israyeli ngokungcolisa isabatha. 19 Kwathi nje lapho amasango aseJerusalema engasabonakali ngaphambi kwesabatha, ngokushesha ngakhipha izwi zavalwa izicabha. Ngaphezu kwalokho ngathi akufanele zivulwe kuze kube ngemva kwesabatha; futhi ngamisa ezinye zezikhonzi zami emasangweni ukuze kungangeni mthwalo ngosuku lwesabatha. 20 Ngenxa yalokho, abahwebi nabathengisi bazo zonke izinhlobo zezimpahla ezithengiswayo balala ngaphandle kweJerusalema kanye nakabili. 21 Khona-ke ngafakaza ngokumelene nabo ngathi kubo: Kungani nilala phambi kodonga? Uma niphinda futhi, ngizonibeka isandla. Kusukela ngaleso sikhathi kuqhubeke ababange beseza ngesabatha. 22 Ngaqhubeka ngathi kumaLevi kufanele azihlanze njalo futhi angene, aqaphe amasango ukuze angcwelise usuku lwesabatha. Nalokhu, futhi, kukhumbule egameni lami, Nkulunkulu wami, futhi ungihawukele ngokuvumelana nobukhulu bomusa wakho wothando. 23 Futhi, ngalezo zinsuku ngabona amaJuda ayenikeze abafazi base-Ashidodi, abangama-Amoni nabakwaMowabi indawo yokuhlala. 24 Ngokuqondene namadodana awo, ingxenye yawo yayikhuluma isi-Ashidodi, futhi kwakungekho neyodwa kuwo eyayikwazi ukukhuluma isiJuda, kodwa ayekhuluma izilimi zezizwe ezihlukahlukene. 25 Ngawasola, ngawaqalekisa ngashaya amanye amadoda kuwo ngahluthula izinwele zawo ngawafungisa uNkulunkulu, ngithi: Akufanele ninike amadodana abo amadodakazi enu, futhi akufanele namukele amadodakazi abo ukuba abe ngawamadodana enu noma abe ngawenu. 26 USolomoni inkosi yakwa-Israyeli akonanga yini ngenxa yalaba? Phakathi kwezizwe eziningi kwakungekho nkosi enjengaye; futhi wayethandwa uNkulunkulu wakhe, kangangokuthi uNkulunkulu wamenza inkosi phezu kuka-Israyeli wonke. Ngisho naye abafazi bezinye izizwe bamonisa. 27 Akuyona yini into engakaze izwakale ngani ukuba nenze bonke lobu bubi obukhulu ngokuba nenze ukungathembeki kuNkulunkulu wethu ngokunika abafazi bezinye izizwe indawo yokuhlala? 28 Enye yamadodana kaJoyada indodana ka-Eliyashibi umpristi ophakeme yayingumkhwenyana kaSanibhalati umHoroni. Ngakho ngayixosha. 29 O Nkulunkulu wami, bakhumbule ngokungcolisa ubupristi nesivumelwano sobupristi nesamaLevi. 30 Ngabahlanza kukho konke okwakungokwezinye izizwe ngabela abapristi namaLevi imisebenzi, yilowo nalowo emsebenzini wakhe, 31 ngisho nokulethwa kwezinkuni ngezikhathi ezimisiwe nowolibo oluvuthiwe. O Nkulunkulu wami, ngikhumbule kube kuhle kimi. 